Predkladacia správa

	V zmysle uznesenia vlády SR č. 877/2004 zo 14. septembra 2004 k správe o realizácii Národného programu rozvoja životných podmienok občanov so zdravotným postihnutím vo všetkých oblastiach života za rok 2003 vrátane opatrení na ďalšie obdobie predkladá minister práce, sociálnych vecí a rodiny na rokovanie vlády súhrnnú správu o realizácii opatrení uvedeného národného programu za  rok 2004 vrátane návrhu opatrení na rok 2005 a ďalšie obdobie. Na základe súhlasu predsedu vlády sa správa predkladá v termíne do 31.8.2005.

	Správa bola prerokovaná v Rade vlády SR pre problematiku občanov so zdravotným postihnutím dňa 17. mája 2005 predložená na medzirezortné pripomienkové konanie a následne na rokovanie vlády SR . 

	Gestori plnenia opatrení boli  listom ministra práce, sociálnych vecí a rodiny č. 590/04-II/1 zo dňa 24. 9. 2004 písomne upozornení na to, že v zmysle bodu B.2 uznesenia vlády SR č. 877/2004 má byť súčasťou vyhodnotenia plnenia opatrení aj vyhodnotenie plnenia z hľadiska efektívnosti vynaložených prostriedkov vo väzbe na dosiahnuté, resp. očakávané pozitívne dôsledky na občanov so zdravotným postihnutím, čo však rešpektovali iba výnimočne. 

	Z vyhodnotenia plnenia opatrení tohto národného programu je možné konštatovať, že sa vykonávajú kroky smerujúce k skvalitneniu života ľudí so zdravotným postihnutím, avšak veľmi pomaly, čo sa  väčšinou  zdôvodňuje nedostatkom finančných prostriedkov. Z pozitívnych krokov je to napr. poskytnutie informácií o problematike ľudí so zdravotným postihnutím pre detí a mládež v školách v rámci vyučovacích predmetov, aktivizácia podporných centier pre študentov so zdravotným postihnutím na vysokých školách, niektoré pozitívne úpravy v legislatíve, zvýšenie počtu vysielacích hodín venovaných problematike ľudí so zdravotným postihnutím v Slovenskej televízii, informačný systém pre ľudí so zdravotným postihnutím REHIS, postupné odstraňovanie architektonických bariér v mestách a budovách prístupných verejnosti, podpora občianskych združení zo strany štátu pri ich činnostiach, vydávaní špecifických časopisov a pod. 

Zástupcovia ľudí so zdravotným postihnutím vo svojich stanoviskách k plneniu tohto národného programu konštatujú, že aj keď v niektorých oblastiach života ľudí so zdravotným postihnutím zaznamenávajú určitý pokrok, v oblastiach zásadne ovplyvňujúcich ich život postupuje skvalitňovanie veľmi pomaly, napr. nedostupnosť bariérových budov, bariérová verejná doprava. Nedostatok informácií v dostupnej forme pre nepočujúcich znižujú povedomie tejto skupiny ľudí aj v základných informáciach, vo verejnoprávnej televízii ešte stále nie sú pre nepočujúcich v posunkovej reči dostupné informácie typu – novoročný prejav prezidenta republiky, volebné šoty (pritom aj oni sú voliči) a pod.  Súčasne prezentujú názor, že mnohí gestori stále pristupujú k plneniu opatrení tohto národného programu povrchne a nevenujú mu náležitú pozornosť. 

V rámci pripomienkového konania bolo uplatnených 34 pripomienok. Vzhľadom na to, že materiál predkladá minister práce, sociálnych vecí a rodiny ako predseda Rady vlády SR pre problematiku občanov so zdravotným postihnutím, sú vo vyhodnotení pripomienkového konania vyhodnotené aj pripomienky tohto rezortu. 
	
	Materiál nemá vplyv na štátny rozpočet, rozpočet obcí a vyšších územných celkov. Taktiež nemá finančný, ekonomický, enviromentálny vplyv, vplyv na zamestnanosť a podnikateľské prostredie a preto sa nevyhotovuje doložka vplyvov.